ಪ್ರಧಾನಿ ಮೋದಿಗೆ ಚನ್ನಪಟ್ಟಣ ಬೊಂಬೆ ತಯಾರಕರ ಬೇಡಿಕೆ: ಕುಶಲಕರ್ಮಿಗಳಿಟ್ಟ ಬೇಡಿಕೆಯೇನು..? ಚನ್ನಪಟ್ಟಣ: ಕೊರೊನಾ ಕಾರಣದಿಂದ ಕಳೆದ ನಾಲ್ಕೈದು ತಿಂಗಳಿನಿಂದ ಕೆಲಸವಿಲ್ಲದೇ ನಾವು ಮನೆಯಲ್ಲಿ ಕುಳಿತಿದ್ದೇವೆ. ಇನ್ನು ಚೀನಾ ಆಟಿಕೆಗಳಿಂದ ದೇಶಿ ಆಟಿಕೆಗಳಿಗೆ ಸೂಕ್ತ ಬೆಂಬಲವಿಲ್ಲದಂತಾಗಿದ್ದು, ಕೇಂದ್ರ ಸರ್ಕಾರ ಘೋಷಣೆ ಮಾಡಿರುವ ಆತ್ಮನಿರ್ಭಾರ್ ಯೋಜನೆಗೆ ನಮ್ಮ ಬೊಂಬೆ ಉದ್ಯಮವನ್ನು ಸೇರಿಸಬೇಕು ಎಂದು ಬೊಂಬೆ ತಯಾರಕರು ಒತ್ತಾಯಿಸಿದ್ದಾರೆ. ಹೌದು, ಇಡೀ ವಿಶ್ವದಲ್ಲೇ ಪ್ರಸಿದ್ಧಿಯಾದ ಚನ್ನಪಟ್ಟಣದ ಗೊಂಬೆಗಳ ಉದ್ಯಮ ಈಗ ಪಾತಾಳಕ್ಕೆ ಬಿದ್ದಿದೆ. ಪಟ್ಟಣದ ಮುನಿಯಪ್ಪನದೊಡ್ಡಿ ಸೇರಿದಂತೆ ಚನ್ನಪಟ್ಟಣದಲ್ಲಿ ಒಟ್ಟು 500 ರಿಂದ 600 ಬೊಂಬೆ ತಯಾರಿಕ ಘಟಕಗಳಿವೆ. 1 ಸಾವಿರಕ್ಕೂ ಹೆಚ್ಚು ಜನ ಗೊಂಬೆ ತಯಾರಿಕೆಯಲ್ಲಿಯೇ ತಮ್ಮ ಜೀವನವನ್ನ ಕಂಡುಕೊಂಡಿದ್ದಾರೆ. ಆದರೆ ಈಗ ಕೊರೋನಾ ಏಟಿಗೆ ಅವರೆಲ್ಲರ ಬದುಕು ಬೀದಿಗೆ ಬಿದ್ದಿದೆ. ಹಾಗಾಗಿ ವಿಶ್ವವಿಖ್ಯಾತ ಈ ಬೊಂಬೆ ಉದ್ಯಮಕ್ಕೆ ಉತ್ತೇಜನ ನೀಡಲು ಆತ್ಮನಿರ್ಭಾರ್ ಯೋಜನೆಗೆ ಸೇರಿಸುವುದು ಅತ್ಯಗತ್ಯವಾಗಿದೆ.